**Rumeenia jalgpallikoondis** on Rumeenia Jalgpalliliidu esindusmeeskond, mis esindab Rumeeniat rahvusvahelistel jalgpallivõistlustel.

Rumeenia peab kodumänge 2011. aastal ehitatud rahvusstaadionil Arena Națională, mis mahutab 55 600 pealtvaatajat. Rumeenia üks põhilisi rivaale on olnud naaberriik Ungari.

Ajalugu
-------

Rumeenia jalgpalliliit (*Federația Română de Fotbal*) loodi 1909. aasta oktoobris Bukarestis. Rumeenia pidas esimese ametliku kohtumise 8. juunil 1922 Belgradis Jugoslaaviaga, keda võideti 2:1.

Rumeenia oli Jugoslaavia, Prantsusmaa ja Belgia kõrval üks neljast Euroopa koondisest, mis osales esimestel maailmameistrivõistlustel 1930. aastal Uruguays. Rumeenia mängis kolmandas alagrupis koos Peruu ja korraldajamaa Uruguayga. Esimeses mängis alistati Peruu 3:1. Rumeenia väravad lõid Adalbert Deșu, Constantin Stanciu ja Nicolae Kovács. Teises mängus kaotati aga Uruguayle 0:4 ja poolfinaali ei pääsetud.

Rumeenia 1930. aasta maailmameistrivõistlustel Peruu vastu mängimas
Rumeenia jõudis 1934. aasta maailmameistrivõistlustele pärast seda, kui valikturniirimängus alistati 2:1 Jugoslaavia. Finaalturniiril pidas Rumeenia vaid ühe mängu, kui esimeses voorus kaotati 1:2 Tšehhoslovakkiale. Rumeenia värava lõi Ștefan Dobay.

1938. aasta maailmameistrivõistlustele Prantsusmaal pääseti automaatselt, sest valikturniiril vastaseks olema pidanud Egiptus loobus osalemast. Finaalturniiri esimeses voorus kaotas Rumeenia üllatuslikult Kuubale, kes oli samuti võistlusele jõudnud pärast valikturniiril vastase eemaldumist, kelleks oli USA. Esimene mäng Rumeenia ja Kuuba vahel lõppes 3:3 viigiga, kuid lisamängu võitis 2:1 Kuuba.

Järgmisel korral jõuti maailmameistrivõistlustele alles 1970. aastal, mil finaalturniir toimus Mehhikos. Rumeenia alagrupivastased olid sel turniiril Brasiilia, valitsev maailmameister Inglismaa ja Tšehhoslovakkia. Esimeses mängus sai Inglismaa Rumeenia üle 1:0 napi võidu. Teises mängus võitis Rumeenia Tšehhoslovakkiat 2:1. Rumeenia väravad lõid Alexandru Neagu ja Florea Dumitrache. Kolmandas mängus sai Brasiilia Rumeeniast jagu 3:2 ning Rumeenia veerandfinaali ei pääsenud. Rumeenlaste väravad lõid Dumitrache ja Emerich Dembrovschi.

Suurturniirile jõuti taas alles 1984. aastal, mil mängiti esimest korda Euroopa meistrivõistlustel Prantsusmaal. Finaaltuuri esimeses mängus kohtuti Hispaaniaga, kellega viigistati tänu László Bölöni väravale 1:1. Teises mängus kaotati Lääne-Saksamaale 2:1; rumeenlaste värava lõi Marcel Coraș. Viimases mängus kaotati Nené väravast 0:1 Portugalile ning langeti välja.

Pärast 20 aastat pääseti maailmameistrivõistlustele taas 1990. aastal. Turniiri esimeses mängus alistas Rumeenia Marius Lăcătușe kahe värava toel Nõukogude Liidu. Teises mängus kaotati 2:1 Kamerunile ja Rumeenia ainsa värav lõi lõpuminutitel Gabi Balint. Viimasest mängust vajas Rumeenia kaheksandikfinaali jõudmiseks vähemalt viiki: Argentinaga viigistati tänu Balinti väravale 1:1 ja jõuti edasi. Kaheksandikfinaalis kohtuti Iirimaaga, kus lisaajale järgnenud penaltiseerias jäid peale iirlased.

Kõige edukamad olid 1994. aasta maailmameistrivõistlused USA-s. Turniiri esimeses mängus võideti 3:1 mustaks hobuseks peetud Colombia koondist. Kaks väravat lõi Florin Răducioiu ja ühe Gheorghe Hagi. Teises mängus jäädi aga 1:4 alla Šveitsile ning rumeenlaste ainsa värava lõi Hagi. Viimases mängus alistati Dan Petrescu väravast võõrustajad 1:0. Sellega kindlustas Rumeenia alagrupis esimese koha ja pääses kaheksandikfinaali, kus mindi vastamisi Argentinaga. Mängust jäi eemale Răducioiu, mistõttu asus ründajakohale Ilie Dumitrescu. Argentiinlasi võideti Dumitrescu ja Hagi väravate toel 3:2. Veerandfinaalis mängiti Rootsiga, kellele tuli alistuda pärast 2:2 viigiga lõppenud lisaaega penaltiseerias.

1996. aasta Euroopa meistrivõistlustel kaotas Rumeenia kõik kolm alagrupimängu. Esimeses mängus jäädi 0:1 alla Prantsusmaale. Teises mängus kaotati sama tulemusega Bulgaariale. Mängus jäeti lugemata Dorinel Munteanu värav, kuigi pall käis üle otsajoone. Viimases mängus kaotati 1:2 Hispaaniale ning selles mängus lõi Răducioiu rumeenlaste ainsa värava sel turniiril.

Rumeenia jõudis pärast väga edukat valikturniiri taas 1998. aastal maailmameistrivõistlustele. Turniiri esimeses mängus võideti Adrian Ilie väravast 1:0 Colombiat. Teises mängus kohtuti Inglismaaga. Teise poolaja esimesel minutil viis Viorel Moldovan Rumeenia juhtima, Michael Owen suutis mängu veel viigistada, kuid Dan Petrescu tõi normaalaja viimasel minutil Rumeeniale 2:1 võidu. Viimases mängus viigistati 1:1 Tuneesiaga ning rumeenlaste poolel lõi värava Moldovan. Rumeenia lõpetas alagrupi esimesena ja läks kaheksandikfinaalis vastamisi Horvaatiaga, kus Davor Šukeri värav penaltist tõi võidu horvaatidele. Pärast 1998. aastat pole Rumeenia maailmameistrivõistlustele enam pääsenud.

Pärast edukat valikturniiri jõuti ka 2000. aasta Euroopa meistrivõistlustele. Rumeenia sattus ühte alagruppi koos valitseva Euroopa meistri Saksamaa, eelmiste Euroopa meistrivõistluste poolfinalisti Inglismaa ja valikturniiril samas alagrupis mängitud Portugaliga. Kuigi edasipääsuvõimalused olid rasked, tehti turniiri esimeses mängus 1:1 viik Saksamaaga; rumeenlaste värava lõi Moldovan. Teises alagrupimängus kohtuti Portugaliga, kellele kaotati lisaminutitel 0:1. Viimases mängus saavutas aga Rumeenia 3:2 võidu Inglismaa üle; Rumeenia väravad lõid Cristian Chivu, Dorinel Munteanu ja penaltist Ionel Ganea. See võit kindlustas Rumeeniale alagrupis teise koha ja pääsu veerandfinaali. Rumeenia kaotas veerandfinaalis 0:2 Itaaliale ja langes välja.

Uuesti jõuti Euroopa meistrivõistlustele 2008. aastal, mil satuti surmagruppi koos Hollandi, Prantsusmaa ja valitseva maailmameistri Itaaliaga. Esimeses mängus viigistati 0:0 Prantsusmaaga ja teises 1:1 Itaaliaga. Viimases mängus kaotati aga 0:2 Hollandile ning alagrupp lõpetati kolmandana, mis edasipääsu ei toonud.

Rumeenia jõudis 2016. aasta Euroopa meistrivõistlustele pärast seda, kui valikturniiril saadi Põhja-Iirimaa järel oma alagrupis teine koht. Rumeenia ei kaotanud valikturniiril ühtegi mängu ja lasi endale lüüa vaid kaks väravat ning selle näitaja poolest oldi kogu valikturniiri parim koondis. Sellest hoolimata ei jõudnud Rumeenia finaalturniiril alagrupist edasi. Esimeses alagrupimängus kaotati Prantsusmaale 1:2, teises viigistati Šveitsiga 1:1 ja viimases mängus kaotati Albaaniale 0:1. Mõlemad Rumeenia väravad turniiril lõi Bogdan Stancu penaltist.

Praegune meeskond
-----------------

Koondise koosseis 2016. aasta EM-iks.
Mängude ja löödud väravate arv on 10. juuni 2016 seisuga.

| # | Nimi | Sünniaeg ja vanus | Mängud | Väravad | Koduklubi |
| --- | --- | --- | --- | --- | --- |
| **Väravavahid** |
| 1 | Costel Pantilimon | 1. veebruar 1987 (36-aastane) | 22 | 0 | Inglismaa Watford |
| 12 | Ciprian Tătărușanu | 9. veebruar 1986 (37-aastane) | 37 | 0 | Itaalia Fiorentina |
| 23 | Silviu Lung juunior | 4. juuni 1989 (34-aastane) | 3 | 0 | Rumeenia Giurgiu Astra |
| **Kaitsjad** |
| 2 | Alexandru Mățel | 17. oktoober 1989 (33-aastane) | 16 | 0 | Horvaatia Dinamo Zagreb |
| 3 | Răzvan Raț | 26. mai 1981 (42-aastane) | 112 | 2 | Hispaania Rayo Vallecano |
| 4 | Cosmin Moți | 3. detsember 1984 (38-aastane) | 8 | 0 | Bulgaaria Ludogorets Razgrad |
| 6 | Vlad Chiricheș (kapten) | 14. november 1989 (33-aastane) | 41 | 0 | Itaalia Napoli |
| 15 | Valerică Găman | 25. veebruar 1989 (34-aastane) | 13 | 1 | Rumeenia Giurgiu Astra |
| 16 | Steliano Filip | 15. mai 1994 (29-aastane) | 4 | 0 | Rumeenia Dinamo București |
| 21 | Dragoș Grigore | 7. mai 1986 (37-aastane) | 21 | 0 | Katar Al-Sailiya |
| 22 | Cristian Săpunaru | 5. aprill 1984 (39-aastane) | 14 | 0 | Rumeenia Pandurii Târgu Jiu |
| **Poolkaitsjad** |
| 5 | Ovidiu Hoban | 27. detsember 1982 (40-aastane) | 21 | 1 | Iisrael Hapoel Be'er Sheva |
| 7 | Alexandru Chipciu | 18. mai 1989 (34-aastane) | 22 | 3 | Rumeenia Bukaresti Steaua |
| 8 | Mihai Pintilii | 9. november 1984 (38-aastane) | 32 | 1 | Rumeenia Bukaresti Steaua |
| 10 | Nicolae Stanciu | 7. mai 1993 (30-aastane) | 6 | 4 | Rumeenia Bukaresti Steaua |
| 11 | Gabriel Torje | 22. detsember 1989 (33-aastane) | 51 | 11 | Türgi Osmanlıspor |
| 17 | Lucian Sânmărtean | 13. märts 1980 (43-aastane) | 20 | 0 | Saudi Araabia Al-Ittihad |
| 18 | Andrei Prepeliță | 8. detsember 1985 (37-aastane) | 10 | 0 | Bulgaaria Ludogorets Razgrad |
| 20 | Adrian Popa | 24. juuli 1988 (34-aastane) | 15 | 1 | Rumeenia Bukaresti Steaua |
| **Ründajad** |
| 9 | Denis Alibec | 5. jaanuar 1991 (32-aastane) | 5 | 1 | Rumeenia Giurgiu Astra |
| 13 | Claudiu Keșerü | 2. detsember 1986 (36-aastane) | 13 | 5 | Bulgaaria Ludogorets Razgrad |
| 14 | Florin Andone | 11. aprill 1993 (30-aastane) | 7 | 1 | Hispaania Córdoba |
| 19 | Bogdan Stancu | 28. juuni 1987 (36-aastane) | 41 | 10 | Türgi Gençlerbirliği |

Rekordkoondislased
------------------

| # | Mängija | Aastad | Mänge |
| --- | --- | --- | --- |
| 1. | Dorinel Munteanu | 1991–2007 | 134 |
| 2. | Gheorghe Hagi | 1983–2000 | 124 |
| 3. | Gheorghe Popescu | 1988–2003 | 115 |
| 4. | Răzvan Raț | 2002–0000 | 113 |
| 5. | Ladislau Bölöni | 1975–1988 | 102 |
| 6. | Dan Petrescu | 1989–2000 | 95 |
| 7. | Bogdan Stelea | 1988–2005 | 91 |
| 8. | Michael Klein | 1981–1991 | 89 |
| 9. | Bogdan Lobonț | 1998–2014 | 85 |
| 10. | Marius Lăcătuș | 1984–1998 | 83 |
| Mircea Rednic | 1981–1991 | 83 |

Edukaimad väravakütid
---------------------

| # | Mängija | Aastad | Väravaid | Mänge | Väravaid mängu kohta |
| --- | --- | --- | --- | --- | --- |
| 1. | Gheorghe Hagi | 1983–2000 | 35 | 124 | 0,28 |
| Adrian Mutu | 2000–2013 | 35 | 77 | 0,45 |
| 3. | Iuliu Bodola | 1931–1939 | 31 | 48 | 0,64 |
| 4. | Ciprian Marica | 2003–0000 | 25 | 72 | 0,34 |
| Viorel Moldovan | 1993–2005 | 25 | 70 | 0,35 |
| 6. | László Bölöni | 1975–1988 | 23 | 102 | 0,22 |
| 7. | Rodion Cămătaru | 1978–1990 | 21 | 73 | 0,28 |
| Dudu Georgescu | 1973–1984 | 21 | 40 | 0,52 |
| Anghel Iordănescu | 1971–1981 | 21 | 57 | 0,36 |
| Florin Răducioiu | 1990–1996 | 21 | 40 | 0,52 |

Mängud Eesti koondise vastu
---------------------------

|  | Toimumisaeg | Mängupaik | Võistlus | Tulemus | Väravalööjad |
| --- | --- | --- | --- | --- | --- |
| 1. | 14. juuli 1937 | Kadrioru staadion, Tallinn | sõprusmäng | Eesti – Rumeenia 2:1 | 54. Bodola |
| 2. | 3. märts 1999 | Lia Manoliu staadion, Bukarest | sõprusmäng | Rumeenia – Eesti 2:0 | 16. 81. Ganea |
| 3. | 7. september 2012 | A. Le Coq Arena, Tallinn | 2014. aasta MM-i valikmäng | Eesti – Rumeenia 0:2 | 55. Torje, 75. Marica |
| 4. | 15. oktoober 2013 | Arena Națională, Bukarest | 2014. aasta MM-i valikmäng | Rumeenia – Eesti 2:0 | 30. 81. Marica |

Viited
------

1. ↑  "Stoichkov strike puts Romania out". uefa.com. Vaadatud 19.06.2016

Välislingid
-----------

* Rumeenia jalgpalliliidu ametlik koduleht

| * v
* r
Rumeenia koondis  –  UEFA Euro 2016 |
| --- |
| 

* 1 Pantilimon
* 2 Mățel
* 3 Raț
* 4 Moți
* 5 Hoban
* 6 Chiricheș (c)
* 7 Chipciu
* 8 Pintilii
* 9 Alibec
* 10 Stanciu
* 11 Torje
* 12 Tătărușanu
* 13 Keșerü
* 14 F. Andone
* 15 Găman
* 16 Filip
* 17 Sânmărtean
* 18 Prepeliță
* 19 Stancu
* 20 A. Popa
* 21 Grigore
* 22 Săpunaru
* 23 Lung Jr.
* Treener: Iordănescu

 | Rumeenia |

| * v
* r
Euroopa jalgpalli rahvusmeeskonnad (UEFA meeskonnad) |
| --- |
| Praegused meeskonnad | 
Albaania **·**  Andorra **·**  Armeenia **·**  Aserbaidžaan **·**  Austria **·**  Belgia **·**  Bosnia ja Hertsegoviina **·**  Bulgaaria **·**  Eesti **·**  Fääri saared **·**  Gibraltar **·**  Gruusia **·**  Hispaania **·**  Holland **·**  Horvaatia **·**  Iirimaa **·**  Iisrael **·**  Inglismaa **·**  Island **·**  Itaalia **·**  Kasahstan **·**  Kosovo **·**  Kreeka **·**  Küpros **·**  Leedu **·**  Liechtenstein **·**  Luksemburg **·**  Läti **·**  Malta **·**  Moldova **·**  Montenegro **·**  Norra **·**  Poola **·**  Portugal **·**  Prantsusmaa **·**  Põhja-Iirimaa **·**  Põhja-Makedoonia **·**  Rootsi **·**  Rumeenia **·**  Saksamaa **·**  San Marino **·**  Serbia **·**  Slovakkia **·**  Sloveenia **·**  Soome **·**  Šotimaa **·**  Šveits **·**  Taani **·**  Tšehhi **·**  Türgi **·**  Ukraina **·**  Ungari **·**  Valgevene **·**  Venemaa **·**  Wales |
| Endised meeskonnad | 
Jugoslaavia **·**  Nõukogude Liit (SRÜ) **·**  Saksa DV **·**  Serbia ja Montenegro **·**  Tšehhoslovakkia |